Justitsminister Søren Pind (V) bliver nu sat under pres af et politisk flertal uden om regeringen.

Dansk Folkeparti, Socialdemokraterne og de Konservative beordrer justitsministeren til at oprette et landsdækkende register over landets cirka 500.000 overvågningskameraer inden for de næste tre måneder.

Det var jo en af lærdommene efter terrorangrebet i februar, at det tog alt for lang tid for politiet at indhente videomateriale af gerningsmanden Peter Skaarup (DF)

Sagen handler om politiets muligheder for hurtig efterforskning, hvis Danmark igen bliver ramt af et terrorangreb.

I timerne efter Omar Abdel Hamid El-Hussein i februar dræbte en mand ved et terrorangreb på Krudttønden i København, spildte politiet nemlig kostbar tid på at køre rundt i de tilstødende gader og kigge op i luften for lede efter overvågningskameraer i kvarteret.

Efterfølgende opstod der et politisk pres for at lave et landsdækkende register over de cirka 500.000 overvågningskameraer, som politiet hurtigt kan slå op i, hvis en lignende situation skulle opstå.

DF: Det var lærdom fra angreb

Men her præcis otte måneder efter terrorangrebet i København har det fortsat lange udsigter med et landsdækkende register om overvågningskameraer. Så nu kræver et politisk flertal uden om regeringen, at registret skal stå klar inden nytår.

Læs også : Efter terrorangreb: Regler for prøveløsladelser indskærpes

- Det register burde allerede have været oprettet for længst. Men når det nu ikke er sket, så skal det i hvert fald være klar til brug senest 1. januar, så politiet hurtigt kan få overblik over alle kameraer, hvis der igen sker et terrorangreb eller anden grov kriminalitet, siger Dansk Folkepartis retsordfører, Peter Skaarup

Det var jo en af lærdommene efter terrorangrebet i februar, at det tog alt for lang tid for politiet at indhente videomateriale af gerningsmanden, siger han.

Attentaterne i København Ved attentatet på Kulturhuset Krudttønden, der formodes at have haft den svenske Muhammed-tegner Lars Vilks som mål, blev den 55-årige filminstruktør Finn Nørgaard dræbt. Ved attentatet ved synagogen i Krystalgade, der formentlig havde danske jøder som mål, blev den 37-årige vagt Dan Uzan dræbt. I forbindelse med de to attentater blev seks politifolk såret. Den 22-årige Omar Abdel Hamid El-Hussein blev efterlyst som formodet gerningsmand. Han blev dræbt af Politiets Aktionsstyrke (AKS) tidligt søndag morgen den 15. februar foran Svanevej 1 på hjørnet ved Frederikssundsvej i Københavns Nordvestkvarter, efter at han åbnede ild mod politiet.

Det var politiet selv, der tilbage i februar i kølvandet på terrorangrebet i København fandt det "ønskværdigt", at der oprettes et register over tv-overvågningsudstyr for at lette opsporingen af muligt tv-materiale. Da der efterfølgende var bredt politisk ønske om at oprette et kameraregister, blev opgaven lagt i hænderne på Justitsministeriet.

S og K presser også på

Men indtil videre er sagen strandet ved, at konsulentfirmaet Rambøll er i gang med et analysearbejde, som skal føre til, at Rigspolitiet kommer med en indstilling til Justitsministeriet til, hvordan et register kan opbygges. Nu har Socialdemokraterne også opbrugt tålmodigheden og forlanger, at det skal stå klar inden årsskiftet.

- Politiet skal hurtigt og effektivt kunne reagere, når der er kriminelle, som skal stoppes i en fart. Derfor er det afgørende, at de ikke skal gå og kigge op i luften for at finde kameraet, men at de har en oversigt over, hvem der ejer kameraet, og hvordan de får adgang til optagelserne, siger retsordfører Trine Bramsen (S).

Også den Konservative partiformand Søren Pape Poulsen vil have registret klar til brug inden 1. januar.

- Hvis der sker ulykkelige hændelser, overgreb eller ultimativt terrorhandlinger, så kan man jo gå ind og se, hvem det er, hvad gangen har været, og hvordan det er foregået. Det handler ikke om øget overvågning, men om at være klar over, hvor der er overvågning. Når nu der har været kameraer alligevel, giver det jo god mening, at man ved, at man kan hente oplysninger der, siger Søren Pape Poulsen.

Pind vil afvente arbejde

På spørgsmålet om regeringen kan have registret klar inden årsskiftet, som flertallet forlanger, siger justitsminister Søren Pind (V):

- Det ved jeg ikke, forstået på den måde at der er et udvalgsarbejde i gang med at kigge på pågældende sagt. Min henstilling vil være, at man afventer det arbejde, men jeg lytter selvfølgelig til, hvad Folketinget siger, så nu må vi se, siger Søren Pind.